runetrust/blame-folketinget-dk huggingface dataset:
Mona Juul (KF), 2023-04-27:
Tak til ordføreren for den rigtig fine modtagelse.
Det var jeg sådan set heller ikke i tvivl om der ville være, for ordføreren og jeg har jo haft et fantastisk samarbejde inden for erhvervspolitikken i sidste periode.
Derfor tænkte jeg også bare: Hvorfor ikke bare lige her?
Kom nu lige, Venstre; jeg ved, I gerne vil det her.
Det eneste, vi lægger op til med det her forslag, er, at ministeriet skal komme med nogle løsninger på det i forhold til nogle forskellige modeller.
I kan få det, som I vil have det, men vi vil simpelt hen have det her løst.
Mona Juul (KF), 2023-04-27:
Der er jo ikke tale om en stor udskrivning.
En af modellerne foreslår vi endda skal være provenuneutral.
Det mener vi er realistisk.
Det mener alle erhvervsorganisationer.
Det mener de børsnoterede virksomheder.
Sidste år var der – jeg gentager det bare lige – én børsnotering i Danmark, bl.a. på grund af lagerbeskatning, som ingen andre i hele verden har.
Per Husted (S), 2023-04-27:
Der er flere ting i det her.
For det første er der en tidsperiode i det, og jeg tror, vi skal sætte os ned med et regneark, for så vil man kunne se, at der faktisk kan være nogle forskydninger, som ikke bliver fuldt finansieret.
Men jeg tror, at jeg vil afholde mig fra at stille mig her på talerstolen og begynde at lave de udregninger.
Lars-Christian Brask (LA), 2023-04-27:
Kan hr. Per Husted bekræfte mig i, at det her kun er et spørgsmål om, hvornår pengene kommer?
Enten er det sådan en ren regnearksøvelse eller også er det en pengene i hånden-situation, altså at det enten er, når selskabet bliver børsnoteret, eller det helt aktuelle tidspunkt, når aktierne eventuelt bliver solgt og pengene altså reelt er i hånden?
Per Husted (S), 2023-04-27:
Den bog, der bliver snakket om, finanskataloget, tror jeg det var, kunne jeg godt tænke mig at få et eksemplar af.
Lad os nu se de forhandlinger.
Lad os nu se, hvad det er, vi kommer til at prioritere.
Der er mange ting i spil, og der er mange, der bliver hørt.
Det, jeg har savnet i hele debatten, er faktisk mange af de dygtige iværksættere, vi ser, som ikke nødvendigvis er ude i de problematikker her.
Lad os nu se, hvad det er, der kommer frem, når vi forhandler.
Lars-Christian Brask (LA), 2023-04-27:
Tak for det.
Jeg glæder mig over at høre hr. Per Husted sige, at hvis det her er et neutralt forslag, er Socialdemokratiet for det i de iværksætterforhandlinger, der kommer.
For det kræver ikke, at man når til side 500 i finansteoribogen, for at man kan se, at det her er neutralt.
Det er kun et spørgsmål om cashflow, altså hvornår pengene kommer ind.
Uanset om det er en regnearksøvelse på den dag, du bliver børsnoteret, eller den reelle pengene i hånden-situation, burde det over tid være fuldstændig udlignet.
Så det er rent teoretisk, at der vil være 40 mio. kr., 70 mio. kr. eller 400 mio. kr., statskassen går glip af.
Per Husted (S), 2023-04-27:
Nu ved vi ikke, hvordan forhandlingerne præcis kommer til at ske, men det er jo helt oplagt, at vi får nogle modeller på banen, når vi kommer dertil.
Det er vel helt almindelig procedure.
Og jeg vil gerne anerkende, at De Radikale historisk set har markeret sig flere gange på det her område gennem de seneste år.
Torsten Schack Pedersen (V), 2023-04-27:
Skattemæssigt forholder det sig sådan, at hvis man som dansk iværksætter og investor går på børsen, bliver man jo beskattet på samme måde, uanset om man lader sig børsnotere i Danmark eller i udlandet.
Så vi skal jo ikke alene se på, hvad der sker i Danmark, selv om jeg fuldt ud deler analysen af, at det er et kæmpeproblem, at vi ikke ser flere børsnoteringer i Danmark.
Det er et problem, at vi ikke er i stand til at opbygge et stærkt miljø for det.
Det har vi brug for, og derfor glæder det mig sådan set også, at vi i forbindelse med finanslovsaftalen øger beløbet, man kan sætte ind på aktiesparekontoen.
Det er jo forhåbentlig med til at fremme en aktiekultur, som også kan gøre det mere attraktivt for virksomheder at vælge at blive børsnoteret i Danmark.
Mona Juul (KF), 2023-04-27:
Tak for det.
Tusind tak til SF for i hvert fald en opbakning til en provenuneutral model, hvis den kan laves fornuftigt.
Jeg vil også bare lave en kommentar.
Det her forslag ikke handler om, om vi skal gøre noget for små eller store iværksættere.
Det her er bare ét nedslag.
For jeg lytter mig til, at vi lige præcis i forhold til sådan mindre iværksætteri egentlig er ret enige herinde i Folketinget om, hvad det er for nogle ting, vi skal have fat i.
Men der, hvor jeg synes at vi mangler noget, er i forhold til skalering, og det mangler vi i allerhøjeste grad, for vi kan se, at vi ligesom taber momentum.
Vi er faktisk ret gode til at få de mindre iværksættere i gang, men når vi så skal til at skalere, har vi ikke rigtig vilkårene, og der kunne det her være et af de forslag, der skal til, for at vi rent faktisk får nogle virksomheder, der kommer til at vækste, for det har Danmark også brug for – ud over de mange små iværksættere, som vi bestemt også anerkender herfra.
Sigurd Agersnap (SF), 2023-04-27:
Tak for ordet, formand.
Jeg vil starte med en sproglig pointe, og så skal jeg nok komme til at forholde mig til beslutningsforslaget.
Jeg synes, vi har et meget bredt iværksætteribegreb, når vi diskuterer det her i salen.
Det er min klare overbevisning, at når man snakker om børsnotering, er man ret langt i processen; der er tale om en forholdsvis stor virksomhed, som nok er på vej til at finde ud af, hvordan man kan give den videre til nogle andre, der vil drive den videre.
Det er selvfølgelig relevant for iværksættere på et eller andet tidspunkt, men det er ikke relevant i det, som vi oftest forbinder med iværksætteri: de første faser med at få en god idé ført ud i livet, komme igennem det bureaukrati, der til tider er forbundet med at oprette en virksomhed, og sørge for, at man kan få en erhvervskonto i banken, altså alle de der benspænd for det første skridt på rejsen mod iværksætteri.
Så jeg synes, at vi skal passe på, at vi ikke, når vi skal lave en iværksætteriplan, som vi alle sammen ser frem til at forhandle, lader hensynene til de store virksomheder eller de mellemstore virksomheder på vej ud stå i vejen for hensynene til de små.
Det betyder så ikke, at jeg selvfølgelig ikke også vil forholde mig til det her konkrete forslag.
For hvis man laver en model for børsnotering, som er provenuneutral, hvilket betyder, at der ikke er et træk på den forhandlingsreserve, vi har til iværksætteriforhandlingerne, og betyder, at vi ikke kommer til at mangle penge i statskassen, så er det ikke noget, vi er helt afvisende over for i SF.
Det kan være problematisk i forhold til børsnoteringer, hvis man bliver beskattet med det samme og ikke har pengene til at betale den lagerbeskatning.
Så vi er egentlig indforstået med at behandle forslaget og have den her drøftelse.
Men det er helt afgørende for os, at det er provenuneutralt, og jeg må indrømme, at jeg ikke kan overskue, om det er muligt og ladsiggørligt at lave en provenuneutral model for det her.
Der er en diskussion i salen om, hvad det koster, når pengene kommer ind på forskellige tidspunkter.
Det vil jeg lade Skatteministeriet og fagpersonerne svare på, så vi kan få det afklaret.
Men jeg synes, at intentionen om at få det her diskuteret er relevant og vigtig.
For SF er det bare afgørende, at det ikke kommer til at stå i vejen for at hjælpe der, hvor vi virkelig vil sætte ind i forhold til iværksætteri: de første skridt på vejen til, at man lykkes med at få en god idé ført ud i livet.
Mohammad Rona (M), 2023-04-27:
Tak for ordet.
Det er vigtigt for Danmarks velstand og mulighed for vækst, at vi skaber ordentlige vilkår for vores erhvervsliv.
Det er også vigtigt for Moderaterne.
Derfor er jeg også glad for, at regeringspartierne i regeringsgrundlaget har bundet sig til at fremlægge en iværksætterstrategi, der netop har til formål at styrke iværksætteri i Danmark.
Jeg vil derfor meget gerne anerkende forslaget om at afskaffe lagerbeskatning for iværksættere og i stedet indføre en relationsbeskatning.
Vi kan derfor ikke bakke op om forslaget på nuværende tidspunkt.
Torsten Schack Pedersen (V), 2023-04-27:
Ja, og den lader så til at være lidt større, end jeg synes rart er, men indtil videre er tallene, som de er, og selv om man synes, at Finansministeriets og Skatteministeriets regnemaskiner spytter irriterende tal ud, som man godt kunne ønske sig var lidt mere håndterbare, så er det dem, vi forholder os til i Venstre, og som vi jo siger er det, vi må lægge til grund, og så må vi jo se, om vi kan nå i mål på den ene eller på den anden måde.
Jeg glæder mig i hvert fald til forhandlingerne og vil igen gerne kvittere for Liberal Alliances indsats under finanslovsforhandlingerne.
Lars-Christian Brask (LA), 2023-04-27:
Pengene kommer jo ind, uanset om det er på tidspunktet af børsnoteringen eller det er, når aktierne bliver solgt.
Så det er jo ikke noget, man går glip af.
Så kan der på en afregningsmarginal være noget rentes rente.
Torsten Schack Pedersen (V), 2023-04-27:
Jeg ville ønske, at det bare var en forskydning og det ikke havde nogen økonomiske konsekvenser.
Der er selvfølgelig en renteeffekt af det, og jeg må jo påtage mig en del af skylden for det her, for lige præcis ændringerne af reglerne på det her område var i 2009 en markant finansieringskilde til den største nedsættelse af indkomstskatten, der vel nogen sinde er vedtaget i Danmark.
Der var det her et af elementerne, som den daværende skattekommission pegede på, og jeg skal ikke redegøre for, og jeg kan heller ikke huske alle detaljerne, hvorfor de slog ned på det her, men de mente i hvert fald, at her var der en anderledes beskatning end så mange andre steder i vores samfund.
Så når vi har brugt det som finansieringskilde på et tidspunkt, må jeg nok også vedstå, at jeg er nødt til at finde nogle penge for at få justeret det i en lidt mere lempelig retning igen.
Lars-Christian Brask (LA), 2023-04-27:
Det er jo en fantastisk dag at være i salen, for det er jo anden gang, at nogle af de ting, Liberal Alliance har bragt ind til finansloven, helt præcis aktiesparekontoen i det her tilfælde, fra talerstolen bliver rost af et andet parti.
Jeg er nødt til igen at prøve at få lidt fakta på bordet, som jeg også gjorde i forhold til hr. Per Husted.
For den eneste forskel, der er på beskatning, når man børsnoterer selskabet, hvis vi vælger at gå efter realisationsprincippet, er forskydning i, hvornår der bliver betalt, og så står vi og gradbøjer, om indtægten skal komme i et finansår eller i et andet finansår.
Det er vel den samlede skatteindtægt til Danmark, der er det mest interessante i det her, og hvis det kan motivere til flere børsnoteringer i Danmark eller i udlandet, så skal vi jo forsøge at gå efter det.
Torsten Schack Pedersen (V), 2023-04-27:
Jeg ønsker, at vi får så mange aspekter ind i den aftale som muligt, og jeg må nok godt komme med den selverkendelse, at min ønskeseddel nok er lidt større end den økonomiske ramme, vi ser ind i.
I givet fald ville vi skulle have et meget stort checkhæfte frem, og det er jo så det, vi må forhandle om, så vi kan få mest muligt med, der kan levere de bedst mulige tiltag for at sikre, at vi fremmer iværksætteriet i Danmark, og der tror jeg, at vi i fællesskab har ganske store ambitioner.
Udfordringen bliver jo så at få en økonomisk ramme til at sikre, at vi så vælger de instrumenter, der virker bedst, og det går jeg fordomsfrit til.
Det er ikke, fordi jeg på forhånd må lægge mig fast, men det her er bestemt et af de områder, som jeg synes vi skal arbejde med.
Katrine Robsøe (RV), 2023-04-27:
Tak for det.
Hvis fru Mona Juul fra Det Konservative Folkeparti har flere spørgsmål, så kan hun da komme ned og låne mikrofonen.
Men ellers tusind tak for talen til Venstre.
Vi har jo haft et rigtig godt samarbejde, også i sidste periode, og jeg ved også, at vi er nogle af dem, der i fællesskab nogle gange har været lidt frustrerede over, at der måske ikke skete mere i forhold til iværksætteri tidligere.
Men jeg skal bare lige helt præcis forstå det.
Mener Venstre, at det med lagerbeskatningen bør være en del af en aftale på iværksætterområdet fremadrettet?
Ja, der er en meget positiv stemning.
Vi er rigtig mange, der rigtig gerne vil, og vi er også rigtig mange, der har ventet meget, meget lang tid.
Nogle af os, der også sad her i sidste periode og også sad på området her, ved, hvor lang tid det her har været undervejs.
Så jeg skal bare høre: Vil Socialdemokratiet så bakke op om, at vi i hvert fald får sat et arbejde i gang?
Så kan vi ikke i det gode samarbejdes ånd op til de her forhandlinger rent faktisk få Socialdemokratiet med på måske at få lavet nogle modeller, som vi så kan bruge til de her forhandlinger, for, hvordan det her kunne se ud?
Rosa Lund (EL), 2023-04-27:
Tak for det.
Det er lidt uklart for mig, hvad det egentlig er, Socialdemokratiet gerne vil.
Vi hører ordføreren sige, at man ikke bakker op om det her forslag, fordi det gør man ikke.
Man er sådan set enig i noget af det, og man er også enig i, at Den Europæiske Menneskerettighedsdomstol er for aktivistisk, og så vil man også gerne udfordre konventionerne.
Men det er jo præcis det, det her forslag gør.
Altså, jeg er glad for, at Socialdemokratiet og regeringen ikke støtter det her forslag – det skal jeg da ikke lægge skjul på – men jeg forstår bare ikke, hvad det er, Socialdemokratiet gerne vil.
Vil man have konventionerne, eller vil man ikke have konventionerne?
Jeg er ikke sikker på, at jeg har lyst til at høre svaret, men jeg spørger alligevel.
Hans Kristian Skibby (DD), 2023-04-27:
Man kunne jo starte med at sørge for, at der blev en lidt mere ordentlig tilgang til, hvordan man gennemfører finanslovene her i kongeriget.
De partier, som har skullet tilslutte sig finansloven, har fået en ramme hver på omkring 50 mio. kr.
Med al respekt er det jo ikke ret meget at flytte i så stort et regnskab, som der er i vores samfundsøkonomi og på statsregnskaberne.
Så der kunne man måske vælge at være lidt mere pragmatisk i forhold til at åbne dørene for de forskellige partier.
Det var da et godt sted at starte.
Sigurd Agersnap (SF), 2023-04-27:
Det synes jeg måske lidt er at stramme den, altså at vi ikke skulle have øje på, hvor pengene kommer fra.
Det har vi i høj grad, og jeg synes som sådan, det er retfærdigt.
Et af spørgsmålene er jo også, om det er noget, man bare bliver ved med at tale om – at man gerne vil forbedre mulighederne for fradrag for folk, der har meldt sig ind i en fagforening – eller om man også gør noget ved det, og så skal det jo reelt finansieres.
Så hvordan vil ordføreren ellers finansiere sådan et forhøjet fradrag?
Peter Kofod (DF), 2023-04-27:
Tak for det, formand.
Forslaget her lægger jo op til at styrke kontrollen og styrken i vores skattevæsen for at sørge for, at det bliver vanskeligt, hvis man forsøger at snyde, og det er særlig på det område, der handler om indsatsen mod momssvig på området for grænseoverskridende e-handel.
E-handel er jo nok noget af det, vi vil få meget mere af i fremtiden, så det er i udgangspunktet rigtig fornuftigt, at man vil gøre noget ved det.
Jeg skal ikke komme ind på alle elementer i det her lovforslag, for der er jo rigtig mange, og der er mange ordførere før mig, der har gjort opmærksom på, at der er samlet rigtig meget i et forslag.
Jeg vil dog, stærkt opløftet over hr. Hans Kristian Skibbys ordførertale, sige, at det måske var et relevant indsatsområde, at vi forsøgte at gøre skattesystemet og skattelovgivningen så enkle som overhovedet muligt, både for at skabe mulighed for, at vi faktisk har nogle myndigheder, der vil kunne kontrollere, at de her ting foregår ordentligt, men det er også, så man som ganske almindelig borger eller mindre virksomhed og andet kan finde ud af at betale den skat og de afgifter, man skal, uden at man skal have en ph.d. i en eller anden lang økonomisk uddannelse fra et fancy universitet.
Der ligger faktisk, synes jeg, en enorm ulighedsdagsorden i lige præcis det forhold, at nogle har de muligheder, mens de fleste ikke har.
Ordførerne fra Enhedslisten og SF nævner også hele spørgsmålet om energivirksomheder, og det er jo noget, der i den grad har ligget Dansk Folkeparti på sinde.
Der er nogle, der nærmest i bogstaveligste forstand har kunnet fylde lommerne i 2022 på grund af de stigende energipriser, mens rigtig mange borgere har oplevet, at deres lommer er blevet tomme.
Det vil vi meget gerne se nærmere på, når vi kommer til udvalgsbehandlingen af det her lovforslag, men vores klare udgangspunkt er, at vi er enormt positive over for det.
Tak for ordet, formand.
Lars-Christian Brask (LA), 2023-04-27:
Flere har talt om bunkebryllup og om, at der 11 elementer.
Nu er jeg jo vikar, men jeg kan bare sige: Velkommen til erhvervslovgivningen.
Vi havde et forslag på 1.100 sider i sidste uge, så det her er jo barnemad.
I bund og grund er det her et balanceret og relevant lovforslag, som vi ser det fra Liberal Alliances side.
Vi trækker også, ligesom hr. Hans Kristian Skibby gjorde det, lidt på smilebåndet og skuldrene ad det om chokoladeafgiften.
Men ting, som øger muligheden for at bekæmpe grænseoverskridende momssvig, kan vi jo selvfølgelig ikke være imod, så alt i alt er LA også for L 75.
Noah Sturis (ALT), 2023-04-27:
Mange tak.
Vi behandler som sagt L 75, og det er blevet nævnt før, at det er lidt af et bunkebryllup.
Jeg vil egentlig indlede med at sige, at det generelt er lidt en uskik at fremsætte lovgivning på den her måde, for fornuftige tiltag vil skulle holdes op imod andre tiltag, som måske er mindre fornuftige.
Når man som parti skal gøre sin endelige stilling op, kan det her med fritagelse for lønsumsafgift for energivirksomheder veje tungt og veje imod forslaget, når vi ser på omstændighederne.
Helt grundlæggende er der en masse ting i forslaget, som er meget positive.
F.eks. gør forslaget det nemmere at opdage momskarruseller.
Men vi deler de bekymringer, der også er blevet givet udtryk for af hr. Sigurd Agersnap og fru Trine Pertou Mach, og vi vil prøve at arbejde for måske at få det skilt ud fra det øvrige lovforslag eller i hvert fald stille nogle spørgsmål for at se, om vi kan påvirke det yderligere.
Så Alternativet har ikke en helt klar indstilling lige nu, men synes, at der er mange af tiltagene, der grundlæggende er fornuftige.
Der er bare det her med fritagelse for lønsumsafgift, som er ret problematisk under de nuværende omstændigheder.
Mohammad Rona (M), 2023-04-27:
Tak for det.
I dag behandler vi L 75, som indeholder en række forskellige ændringer og tiltag.
Jeg vil ikke gå i dybden med dem alle.
Et af de vigtigste formål med lovforslaget er, at vi skaber bedre mulighed for at bekæmpe momssvig i forbindelse med e-handel.
E-handel er i kraftig vækst, hvorfor vi har brug for bedre redskaber til at kontrollere, at virksomheder i andre EU-lande, der sælger varer til danskere, betaler den korrekte moms.
Derfor indeholder lovforslaget ændringer, der forbedrer kontrolmulighederne, og som har til formål at skabe et mere gennemsigtigt system, både for sælger, køber og Skatteforvaltningen.
Det betyder helt konkret, at der med dette lovforslag bl.a. indføres indberetningspligt af visse betalingsoplysninger, oplysningspligt, delvis momsfradragsret og tydeliggørelse af praksis for skærpede ordensbøder.
Disse tiltag samt de øvrige dele af lovforslaget støtter vi i Moderaterne.
Torsten Schack Pedersen (V), 2023-04-27:
Jamen som sagt synes jeg, det er helt naturligt, at det påkalder sig meget stor politisk opmærksomhed og diskussion i forhold til nogle af de helt ekstreme aflønninger, vi har været vidne til.
Hans Kristian Skibby (DD), 2023-04-27:
Jeg noterer mig jo, at Venstres ordfører nævnte, at det, vi er vidne til, er et bunkebryllup, og det er det jo vitterlig også.
Der er vel ikke noget ulovligt i at få flere par gift samme tid, samme sted og samme dag osv., men vi er måske også lidt ovre i noget bigami, mener vi nok i Danmarksdemokraterne det er.
Der er ingen endnu, der har nævnt rejsebureauerne, men det indeholder også noget om rejsebureauer.
Til ordførernes orientering er der nemlig også andre ting end det, der er nævnt.
Men jeg vil egentlig rose andre ordførere for at have været inde på rigtig mange af de delelementer, der er i det her lovforslag.
Det er sådan set hver for sig vigtige dagsordener, bl.a. i forhold til det her om værnsregler i forhold til EU og grænseoverskridende e-handel, hvor vi kan se, at der absolut er evidens for, der er nogle, der spekulerer i betalingsfikumdik.
Det ord findes nok ikke her i Folketinget, men det er vitterlig det, vi er ude i.
Det er folk, der er kreative, og det er folk, der har en stærkt kreativ tilgang til, hvad der er dit og mit, og hvordan man kan undgå at betale, og det er også derfor, at det også italesætter den her omvendte betalingspligt for moms på teleydelser og værn mod momskarruseller og alt muligt andet.
Det er helt elementære ting, og det er godt, at vi får de ting igennem.
Så er det naturligvis også på sin plads, at vi får indrettet lovgivningen i forhold til det, der eksempelvis nævnes om indberetninger fra tredjeparter i forhold til vores private årsopgørelser
Altså, det er ting, der følger op på en højesteretsdom fra juni måned 2020.
Så der er en række ting, som selvfølgelig gør, at regeringen faktisk i det her tilfælde – det skal de have ros for – har været i stand til at få en lang række ting ind i et bunkebryllup, som faktisk er noget, som de fleste partier nok kan godkende.
Så på den måde er det selvfølgelig godt nok.
da jeg så, at det også omhandlede chokoladeafgiftsloven, for da begyndte jeg godt nok at slikke mig om munden og tænke, om det virkelig kan være nu, at vi efter 150 års tilløb skal tage et ordentligt favntag med chokoladeafgiftsloven.
Men der skuffede skatteministeren mig igen, for der kom ikke nogen afgiftslettelser på mine chokoladeboller.
Sådan er det.
Det er jo vitterlig en af de der gakkede afgifter, vi er ude i, og det er så en dyr en af slagsen, men vi har en besynderlig tilgang til, hvordan vi skal beskatte ting.
Hvorfor er der ikke afgifter på en frys selv-is, når der er på en, der er frossen?
Om isen er med eller uden afgift, afhænger også af, om pinden er puttet ind i isen, eller om man skal købe den som tilbehør.
Der er et hav af steder i lovforslaget, hvor man godt lige kunne have puttet lidt mere ind, synes jeg.
Så er det netop, at jeg vil tilbage til det med bigami.
For vi kunne i Danmarksdemokraterne måske også godt se os selv i den del af det, hvis vi fik lidt flere krøller på halerne.
Der er en række delelementer, som Danmarksdemokraterne godt kan støtte, og vi anbefaler lovforslaget.
Sigurd Agersnap (SF), 2023-04-27:
Og det er netop den mekanisme, jeg vil spørge til, for jeg ved også, at ordføreren er meget vidende om de økonomiske forhold, altså den mekanisme, at når man bliver pålagt en afgift, væltes den over på energikunderne.
Vi ser jo de her kæmpestore overskud i energibranchen, ikke kun i forhold til aflønning, men jo også overskud, der betales ud til ejerne, eller som i andelsselskaberne bruges på nye investeringer.
Så kunne man ikke med rette forvente, at det ikke var nødvendigt at lave en afgiftsfritagelse, men at man simpelt hen havde nogle overskud i energibranchen, der kunne tage den her afgift?
Jeppe Bruus (S), 2023-04-27:
Altså, der er noget teknik i det her.
Jeg er jo sådan set for så vidt enig i, at i spørgsmålet om, om det er 100 pct. overvæltning – vi har jo været inde på samme problemstilling i mange forskellige sammenhænge både i politiske forhandlinger og i lovforslaget – er det fair at antage, at det formentlig ikke vil være en en til en-overvæltning, for der er trods alt også andre parametre, der spiller ind.
I virkeligheden er det centrale her jo – og det kan vi godt have en mere teknisk drøftelse af – at man har bedt dem om at være med til at hjælpe med at lave en indefrysningsordning, og så kommer der en lønsumsafgift oveni i forbindelse med den ordning, der er lavet.
Der synes jeg egentlig, det er meget sympatisk, at man så siger: Det var selvfølgelig ikke det, der var hensigten her, og det fjerner vi så.